Kai Kiudsoo-Värv

Kai Kiudsoo-Värv (aastani 1993 Kai Kiudsoo; sündinud 12. augustil 1968 Tallinnas) on eesti klaasikunstnik, disainer ja õppejõud.

 Haridus ja töö 
Kai Kiudsoo-Värv on õppinud klaasikunsti aastatel 1989–1995 Tallinna Kunstiülikooli diplomiõppes ja aastatel 2003–2005 Eesti Kunstiakadeemia magistriõppes, mille lõpetas cum laude (juhendaja Eve Koha).

1995. aastast vabakutseline. 

Aastatel 2001–2002 oli tootearendaja ja peakunstnik klaasitehases Skankristall. 2005. aastast on aeg-ajalt tegutsenud lepingulise õppejõuna Eesti Kunstiakadeemias. 

2009. aastal asutas koos Maret Sarapu ja Eeva Käsperiga MTÜ Klaasiklubi, kus juhendab kursusi. Aastatel 2012– 2014 oli kaasatud riikliku klaasipuhumise õppekava väljatöötamisse ning alates 2014 töötab Olustvere Teenindus- ja Maamajanduskoolis klaasiõppejõuna.

 Loominguline tegevus 
Kai Kiudsoo-Värvi loomingus omavad olulist kohta sakraalsed teemad. Septembris 2018 kinkis Eesti katoliku kirik Eestimaad külastanud paavst Franciscusele tema loodud teose/pühapildi “Maarjamaa Ema”.

Ka Kai Kiudsoo-Värvi magistritöö käsitles pühakuid ja nende kujutamist sakraalarhitektuuris. Magistritöö praktilise osana valmisid vitraažaknad Tallinna Pühade Apostlite Peetruse ja Pauluse katedraali. 2017. aastal ilmus autorilt sel teemal ka raamat "Pühakud Tallinna Peeter-Pauli katedraali akendel” eesti ja inglise keeles.

Kai Kiudsoo-Värv on loonud TV3 poolt väljaantavad tänuauhinnad "Seitsmeste uhkus".

Alates aastast 1997 on Kai Kiudsoo-Värv osalenud sümpoosionitel ja meistriklassides, paljudel näitustel nii kodu- kui välismaal ning olnud mitmete näituste kuraator ja korraldaja.

 Isikunäitused 
 2016 „Valgus paistab läbi“, koos Reet Talimaaga, Kondase Keskus, Viljandi
 2013 “Taevased ja maised asjad” II, Kondase Keskus, Viljandi
 2013 “Ristitee”, Pirita klooster, Tallinn
 2011 “Taevased ja maised asjad” I, Galerii Draakon, Tallinn; Olustvere Klaasikoda, Olustvere, Viljandimaa
 2008 „Sinule“, Hop-galerii, Tallinn; Hotell Euroopa konverentsikeskus, Tallinn
 2007–2008 „GLORIA IN EXCELSIS DEO ET …“ , koos Reet Talimaaga, Werkatelier Richter SK, Den Helder, Holland
 2003 Näitus Viie Risti Apteegis (koos Kaire-Leen Varikuga), Haapsalu I Kuumaklaasipäevad
 2002 “Raske juhus”, koos Kaire-Leen Varikuga, “Sammas” galerii , Tallinn; Viljandi maakonna muuseum, Viljandi

 Näituste korraldamine 
 2016 „Tsivilisatsioon 2. Aja püksid“, Eesti Klaasikunstnike Ühenduse aastanäitus, Lennusadama akvaariumis, Tallinn
 2013 “Linnutee”, Eesti Klaasikunstnike Ühenduse aastanäitus, SEB hoone, Rakvere; osales korraldamises
 2013 “Kooskõla”, Haus-galerii, Tallinn
 2012 “Eesti kaasaegne klaasikunst Peterburis”, Jelagini saare klaasimuuseum, Peterburi, Venemaa; osales korraldamises
 2012 “Suur Haprus”, Kunstihoone, Tallinn; osales korraldamises
 2011 „Paar“, Eesti Klaasikunstnike Ühenduse aastanäitus, Kullo galerii, Tallinn; osales korraldamises
 2009 “Rahvuslik pärand”, Eesti Klaasikunstnike Ühenduse aastanäitus, Pärnu Linnagalerii, Pärnu; Rakvere Linnagalerii, Rakvere
 2002 “Vastu merd”, Eesti Klaasikunstnike Ühenduse aastanäitus, Eesti Meremuuseum, Tallinn
 2004 “Maritima”, Evald Okase muuseum, Haapsalu, Haapsalu II Klaasipäevad; osales korraldamises

 Teoseid kogudes 
 Eesti Tarbekunsti- ja Disainimuuseum, Tallinn
 Eesti Ajaloomuuseum, Tallinn
 Tallinna Linnamuuseum, Tallinn
 Eesti Vabariigi saatkond Berliinis, Saksamaa
 Rootsi Kuningriigi suursaatkond, Tallinn
 Ebeltofti Klaasimuuseum, Ebeltoft, Taani

 Tunnustus 
 2010 Tunnustatud klaasikunstnik
 2004 Väino Tanneri Fondi stipendium
 2001 “New Glass/Neues Glas” Jutta Cuny-Franz Memorial Award, valitud töö
 1997 YOUNG GLASS 1997, valitud töö konkurss-näitusele

 Loomingu näited 

 Liikmesus 
2002. aastast Eesti Kunstnike Liidu liige.

2001. aastast kuulub Eesti Klaasikunstnike Ühendusse, aastatel 2010–2013 ja 2002–2004 oli Eesti Klaasikunstnike Ühenduse juhataja.

 Viited 

Kategooria:Eesti klaasikunstnikud
Kategooria:Eesti Kunstiakadeemia vilistlased
Kategooria:Sündinud 1968